酬种放徵君一百韻
作者：王禹偁
朝代：宋

paragraphs: 太歲在辛卯，九月萬木落。
是時太陰虧，占云臣道剝。
王生出紫微，譴逐走商洛。
扶親又抱子，迤邐過京索。
弊車載書史，病馬懸囊橐。
西都不敢住，空負香山約。
閿鄉正南路，秦嶺峭如削。
肩輿礙巨石，十步三四却。
妻孥亦徒步，磧礫不容脚。
山店蓋木皮，烟火渾燻灼。
夜深聞贙虎，全家屢驚戄。
山泉何縈回，切冽無橋彴。
卸鞍引羸蹄，解襪事芒屩。
晨瀾髮可鑑，朝涉脛如斮。
商山六百里，天設皆巖崿。
上洛在其中，狴牢曾未若。
逐臣自可死，何必在遠惡。
刺史不我顧，古寺聊淹泊。
卜居雜民甿，致養無精糳。
知道由自寬，有親强爲樂。
側聞种先生，終南卧雲壑。
長沮既躬耕，元禮仍開學。
王績婦未娶，介潔翹孤鶴。
之推母偕隠，教誨脩天爵。
詩情亦嗜酒，道氣不服藥。
田衣剪荷芰，野飯烹茝蒻。
霧豹澤文彩，冥鴻避矰繳。
肯從羔雁聘，唯恐簪裾縛。
如何宋右史，斥鷃議鵰鶚。
玄纁與丹詔，恩禮誠非薄。
仍敕京兆府，敦諭辭恭恪。
先生戀板輿，純孝心堅確。
散髮走烟巒，拜章謝恩渥。
巨材猶在澗，大玉不出璞。
使者遂空迴，軟輪何寂寞。
賢母召徵君，庭責詞嗃嗃。
胡爲事章句，漏名入街郭。
府縣污我山，胥徒噪吾幄。
以茲近聲利，安得成高邈。
誓將徙窮谷，庶可逃喧濁。
先生拜引過，爲壽開樽杓。
陶陶又熙熙，何啻聞竽籥。
人傳到遷客，面目敦慙怍。
器小識不遠，當年事頭角。
遭時得一第，游宦何齷齪。
逐羶甚蚍蜉，鬭耀同𧐔𧕋。
宰邑乏弦歌，諫垣無謇諤。
便蕃朱紫綬，僭忝絲綸閣。
方號騤騤龍，已困狺狺㹱。
待罪始知非，咄哉昧先覺。
一聆高世行，罪髮庸可擢。
忍耻賦三章，塵埃寄寥廓。
明年會恩宥，量移井蛙躍。
靡暇謁南山，征途望西嶽。
黄河波洶湧，白逕苔班駁。
中條圍解縣，五老烟齪齪。
此焉爲郡副，烏敢事隕穫。
籠禽幸未死，尚且謀飲啄。
米呼村婢舂，樵雇山僮斫。
餵馬捽寒蕪，看書爇秋籜。
信口亦吟哦，放心無適莫。
君恩已絕望，人事終難度。
相府一張紙，喚起久屈蠖。
誠知有梁棟，未忍棄榱桷。
五城天上開，三殿雲間卓。
重取故衣冠，籠裹山猱玃。
病翼得風雲，壞牆勞赭堊。
諫官與史氏，舊職聊羈絡。
舉袖拂石螭，凝眸睨金雀。
冥心想前事，一夢何揮矐。
長恐先生聞，倚松成大噱。
關中朋友來，遺我神仙作。
繁華遠客騎，錚鏦美人錯。
古澹啜鉶羹，文雅鏗木鐸。
千言距百韻，旨趣何綽綽。
孰念氣如虹，翻然輕抵鵲。
俊甚麻姑抓，快比屠門嚼。
渾金豈在鎔，尺璧寧施琢。
愈風齊捧檄，忘味同聞樂。
致之向懷袖，日夕芬蘭若。
褒我塵俗韻，鉛刀化干鏌。
同聲必有應，過實還疑謔。
盛夸山中事，雲屋張霞幕。
蘭芽含露採，石髓和煙酌。
巢由泉滌耳，園綺芝盈握。
有時上絕頂，星斗近可摸。
下視塵世人，營營似螶𧎾。
男兒既束髮，出處岐路各。
苟非秉陶鈞，即去持矛槊。
致主比唐虞，安邊如衛霍。
不爾爲逸人，深居返吾樸。
胡然自碌碌，名節日銷鑠。
行年過半世，功業欠圭勺。
無術鑄五兵，使民興錢鎛。
無材統六師，逐寇開沙漠。
空言說王道，肆眼看人瘼。
多慙指佞草，虛效傾心藿。
一覽大雅文，起予亦何博。
况茲山野性，謨畫昧方略。
搔首謝朝簪，行將返耕鑿。